**Informacija za medije**

**141. skupština IPU usvojila prvu parlamentarnu rezoluciju o ostvarivanju univerzalne zdravstvene zaštite do 2030. godine**

*Četvrtak, 17. 10. 2019. godine*

Svetski parlamenti okupljeni u Srbiji na 141. skupštini IPU usvojili su ključnu rezoluciju kojom se parlamenti pozivaju da preduzmu sve zakonske i političke mere kako bi postigli univerzalnu pokrivenost zdravstvenom zaštitom do 2030. godine. Rezolucijom se pozivaju parlamenti da donesu delotvorno zakonodavstvo o univerzalnoj zdravstvenoj zaštiti kako bi garantovali pravo na javno zdravlje i medicinsku zaštitu za sve, bez diskriminacije.

Beogradski sastanak više od 1800 parlamentaraca i partnera iz UN i civilnog društva iz celog sveta od 13. do 17. oktobra, kulminirao je usvajanjem rezolucije na završnom plenarnom zasedanju. Rezolucija treba da reši nedostupnost medicinskih usluga za više od polovine svetske populacije. Ona je nastavak Političke deklaracije usvojene na 74. sednici Generalne skupštine Ujedinjenih nacija na sastanku na viskom nivou o univerzalnoj pokrivenosti

 zdravstvenom zaštitom u septembru.

Predsednica IPU Gabrijela Kuevas Baron rekla je: „Ova parlamentarna rezolucija IPU može imati stvaran uticaj na ljudske živote, ako mi to želimo. To je pitanje političke volje. Kao parlamentarcima naša je obaveza da pružimo bolji život ljudima koje predstavljamo tako što ćemo se potruditi da univerzalna zdravstvena zaštita postane realnost, posebno za žene, decu i mlade. Ovo je jedan od glavnih prioriteta IPU, da pretoči međunarodne sporazume u nacionalne realnosti za države i građane.“

Generalni sekretar IPU Martin Čangong rekao je: „Svet ima još 11 godina da ispuni svoje obaveze iz Agende održivog razvoja 2030. Ova rezolucija IPU je mapa puta osmišljena da pomogne parlamentima da donesu potrebno zakonodavstvo i osiguraju neophodne resurse za univerzalnu pokrivenost zdravstvenom zaštitom i da se postaraju da vlade ispunjavaju svoja obećanja.“

Rezolucija poziva parlamente da urade sve u svojoj moći da se postaraju da nacionalne vlade obezbede efikasnu primenu univerzalne zdravstvene zaštite, nadgledaju uticaj politika i programa univerzalne zdravstvene zaštite i uspostave parlamentarne mehanizme za merenje unapređenja pristupa zdravstvenoj zaštiti do 2030.

Na sastanku Foruma parlamentarki IPU takođe je razmatrana mogućnost kako da se univerzalna zdravstvena zaštita prilagodi potrebama žena i devojaka i uklone prepreke koje ih sprečavaju da pristupe uslugama zdravstvene zaštite i pomoglo jačanju rodne komponente rezolucije.

*Međunarodno pravo*

Parlamentarci na Skupštini takođe su usvojili i Beogradsku deklaraciju *Jačanje međunrodnog prava:* *Uloga i mehanizmi parlamenata,doprinos regionalnoj saradnji*. U Deklaraciji, članovi IPU naglasili su značaj mirnog svetskog poretka zasnovanog na vladavini prava.

Pružili su podršku jakim i efikasnim multilateralnim institucijama, sa Ujedinjenim nacijama u središtu, koje traže rešenja za zajedničke izazove i rešavaju sporove među državama.

Takođe su se založili da će raditi na regionalnoj saradnji u cilju jačanja međunarodnog pravnog poretka i potpunoj implementaciji zajedničkih međunarodnih ugovora.

*Deca i mladi*

Jedan od tih ugovora – Konvencija o pravima deteta – obeležio je 30 godina postojanja na proslavi organizovanoj u saradnji sa UNICEF-om u prisustvu regionalnog ambasadora Gorana Bregovića.

U deklaraciji kojom je obeležena godišnjica Konvencije, parlamentarci IPU prepoznali su da su životi miliona dece unapređeni implementacijom Konvencije posle 30 godina od njenog usvajanja. Međutim, suočeni sa novim izazovima za decu u 21. veku, parlamentarci su ponovili da daju punu podršku Konvenciji, i štite prava i principe koje propisuje.

Osnaživanje mladih bila je tema ovogodišnje posebne proslave Nagrade za buduće politike 2019., tzv. „Oskara“ za najbolje politike koje olakšavaju mladima pristup pristojnim i „zelenijim“ poslovima i podstiču uključivanje u građanski i politički život u cilju održivog razvoja i mira.

Među 67 nominovanih politika iz 36 zemalja, ovogodišnji pobednici obuhvatili su osam efikasnih zakona i politika za osnaživanje mladih iz Ruande, Estonije, Škotske (Velika Britanija), Nepala, Južne Afrike, Saveta Evrope, Los Anđelesa (SAD) i Senegala.

*Međuparlamentarna solidarnost i saradnja*

IPU Odbor za ljudska prava poslanika sastao se tokom Skupštine da razmotri slučajeve preko 300 ugroženih poslanika.

Na Skupštini, IPU je potpisala ugovore sa Nacionalnim savetom Austrije koji će biti domaćim Pete svetske konferencije predsednika parlamenata u Beču u avgustu 2020. i sa Parlamentom Ruande budućeg domaćina 143. skupštine IPU i oktobru 2020.

IPU je potpisala i ugovor sa Parlamentarnom skupštinom Frankofonije koja je postala pridruženi član IPU.

*IPU je globalna organizacija nacionalnih parlamenata, osnovana pre 130 godina kao prva multilateralna politička organizacija na svetu u cilju osnaživanja saradnje i dijaloga među nacijama. Danas IPU obuhvata 179 nacionalnih parlamenata i 12 regionalnih parlamentarnih tela i promoviše demokratiju i pomaže parlamentima da postanu jači, mlađi, rodno jednakiji i različitiji. IPU takođe štiti i ljudska prava parlamentaraca kroz nadležan odbor sastavljen od poslanika iz celog sveta. Dvaput godišnje IPU okuplja preko 1500 parlamentaraca i partnera na svetsku skupštinu, dajući parlamentarnu dimenziju globalnom upravljanju, uključujući tu i rad Ujedinjenih nacija i sprovođenje Agende za* održivi razvoj *do 2030. godine*

\*\*\*

Kontakt osoba za dodatne informacije o IPU: Tomas Ficsimons, dostupan na adresi press@ipu.org ili tf@ipu.orgi telefonu +41 79 854 31 53.